**ФЕСТИВАЛ ЕКОЛОШКОГ ПОЗОРИШТА ЗА ДЕЦУ И МЛАДЕ**

Као највећи проблем у локалној заједници уочено је непостојање државних институција усмерених ка бављењу слободним временом деце и младих. У граду који нема позориште овај Фестивал тај круцијалан проблем традиционално покушава да санира. Он је јединствена прилика да деца виде **квалитетне позоришне представе** (са еколошком тематиком), реномираних позоришта из земље и иностранства, као и да учествују у раду и стварању **више десетина стваралачких креативних радионица** (луткарска, драмска, ликовна....). Фестивал је манифестација која пре свега има дугу традицију, а осим тога одликују га ентузијазам, младост, оптимизам... Како је увек покушавао да надомести све оно што недостаје граду Бачка Паланка, тако је и пре три године на иницијативу паланачке омладине, уведен и пратећи програм Фестивала, а то су **музичке вечери и представе за младе**. Фестивал расте и израста у једну велику „културно- витамиску бомбу“, којом Паланчани већ 18 година лече своју душу. Фестивал еколошког позоришта за децу и младе, **јединствена је културно-уметничка манифестација**:

* У граду без позоришта једина се бави систематским неговањем културе.
* Подстиче младе на активизам и партиципацију у локалној заједници.
* Повезује младе са својим вршњацима из других крајева.
* Подстиче креативност, љубав према уметности и стваралаштву уопште.
* Развија свест о значају и заштити животне средине још у раном периоду одрастања
* Окупља младе самостално и самоиницијативно, у саму реализацију пројекта и позитивно их афирмише.

Оно што овај Фестивал чини посебно интересантним, јесте **камп** који се налази на обали Дунава, у којем су смештени сви учесници и реализатори фестивалског садржаја. Камп представља непресушни извор креативности и добре забаве, на овом месту друже се учесници свих узраста и смишљају нове идеје, стварају нова уметничка дела, и пре свега се едукују путем уметности.

**ПОСЕБАН ЗНАЧАЈ ФЕСТИВАЛА**

* Анимира **преко** **150** волонтера (из Бачке Паланке, Србије и околних земаља)
* Волонтери су захваљујући Фестивалу путовали на едукације, семинаре и тренинге у разне крајеве Србије и Европе на тему екологије, толеранције, мултукултуралности, тимског рада, писања и осмишљавања пројеката, омладинског лидерства, вршњачког посредништва итд.
* Сав фестивалски садржај (радионице, представе, концерти) је **бесплатан** и доступан сваком.
* За предходних 18 година трајања Фестивала, Паланчани су имали прилике
* *да виде*

**130 представа за децу** (Србија, Хрватска, Босна и Херцеговина, Холандија, Бугарска, Русија)

**10 представа за младе** (најчешће представе студената глуме и режије из Новог Сада, Загреба, Бањалуке и Осјека)

* *да чују*


**35 бендова** (Неозбиљни Песимисти, Атеист реп, Герника, Тригер, Луде Краве, Самбанса, Зајон кру....)

**15** **ди џејева** (Фактор Икс, Серијал, Клаус, Тијана, Адварф, Спиди....)

* *да учествују* *у*

**180** **креативно-уметничких радионица** (ликовне, драмске, вештине покретања поија, клаунеријске, пустовање вуне, луткарске, стрип, витешке борбе, форум театар, психо драма....)

* Сваке године око
* **1000** деце прати позоришни програм
* **800** младих посећује концерте и представе за младе
* **100** деце и **50** младих учествује у креативно-уметничким радионицама
* У реализацију фестивалских пројеката укључено је **преко 10 установа и удружења грађана** (Основне и средње школе,Културни центар Бачка Паланка, Туристичка организација Бачка Паланка, „Еколошки клуб“Бачка Паланка, „ПаАрт“ Бачка Паланка, Градска библиотека“Вељко Петровић“, СРЦ „Тиквара“, УСР „Шаран“...)
* Добитник је многих престижних награда:
* Од 2003. Фестивал је од стране Секретаријата за образовање и културу уврштен у ред манифестација од већег покрајинског значаја.
* 2005. Добитник првог Зеленог листа у Општини Бачка Паланка
* 2012. Добитник Октобарске награде у Општини Бачка Паланка
* Организацију чине студенти, млади људи који су одрастали уз овај Фестивал . Напредовањем у раду и функцијама, заслужили су да 2010те преузму сву одговорност и наследе Фестивал еколошког позоришта за децу и младе. Фестивал их је обликовао и профилисао, некима одредио и животна занимања и зато не желе да се то онемогући наредним генерацијама у Бачкој Паланци.

**ОРГАНИЗАЦИОНА СТРУКТУРА**

Радом Фестивала руководи **Савет Фестивала** којег сваке друге године именује Скупштина организације. Чине га 7 чланова, тренутно су то:

1. Владимир Шушњара
2. Никола Спасић
3. Сања Кљајић
4. Стефан Исаковић
5. Себастијан Стоја
6. Карло Бем
7. Никола Бајић, председник Савета

**Oрганизацију чине:**

1. Соња Петровић *директор*(студенткиња Режије)
2. Никола Бајић *заменик директора* (студент мастер студија Примењених рачунарских наука)
3. Јелена Сокић, *координатор фестивалског стваралаштва* (студенткиња мастер студија Психологије)
4. Смиљана Маринковић, *координатор позоришног програма* (студенткиња Глуме)
5. Вишња Милић, *координатор музичког програма* (студенткиња Заштите животне средине)
6. Петар Петровић,*директор маркетинга* (дипл. менаџер у медијима)
7. Сара Драговић, *менаџер* (ученик средње медицинске школе)
8. Милош Тица, *финансијски директор* (дипл. економиста)
9. Урош Стојнић, *вођа технике* (студент Дизајна звука)

Надзорни одбор чине:

Нада Маринковић, идејни творац Фестивала

Љубица Ковачевић, идејни творац Фестивала

Осим Савета Фестивала, стручни кадар Организације чине сарадници по пројектима, углавном просветни радници и уметници, бројимо до сада за предходних 18 година, готово стотину сарадника. Још увек немамо стално запослених у организацији.